32005D0912
L 331/32
JURNALUL OFÍCIAL AL UNIUNII EUROPENE
DECIZIA CONSILIULUI
din 12 decembrie 2005
privind numirea coordonatorului special al Pactului de Stabilitate pentru Europa de Sud-Est
(2005/912/CE)
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1080/2000 al Consiliului din 22 mai 2000 privind sprijinul acordat Misiunii Interimare a Organizației Națiunilor Unite pentru Kosovo (MINUK) și Oficiului Înaltului Reprezentant în Bosnia și Herțegovina (OHR) și Pactului de Stabilitate pentru Europa de Sud-Est (PS) (1), în special articolul 1a,
având în vedere propunerea Comisiei,
întrucât:
(1)
La 10 iunie 1999, miniștrii afacerilor externe din statele membre ale Uniunii Europene și Comisia Europeană, împreună cu ceilalți participanți la Pactul de Stabilitate pentru Europa de Sud-Est, au convenit să instituie un Pact de Stabilitate pentru Europa de Sud-Est, denumit în continuare „Pactul de Stabilitate”.
(2)
Articolul 1a din Regulamentul (CE) nr. 1080/2000 prevede o procedură anuală de numire a coordonatorului special al Pactului de Stabilitate.
(3)
Este necesar să se stabilească, concomitent cu această numire, un mandat pentru coordonatorul special. Experiența a arătat că mandatul prevăzut de Decizia 2004/928/CE a Consiliului din 22 decembrie 2004 privind desemnarea coordonatorului special al Pactului de Stabilitate pentru Europa de Sud-Est (2), pentru anul 2005, este adecvat.
(4)
Este necesar să se stabilească responsabilități clare și să se ofere orientări în materie de coordonare și comunicare,
DECIDE:
Articolul 1
Dr Erhard BUSEK este numit coordonator special al Pactului de Stabilitate pentru Europa de Sud-Est.
Articolul 2
Coordonatorul special îndeplinește funcțiile prevăzute la punctul 13 din documentul privind Pactul de Stabilitate din 10 iunie 1999.
Articolul 3
Pentru atingerea obiectivului menționat la articolul 2, coordonatorul special are ca mandat:
(a)
să promoveze atingerea obiectivelor Pactului de Stabilitate în interiorul și între diferitele țări, în cazul în care se dovedește că pactul reprezintă o valoare adăugată;
(b)
să prezideze Masa Regională pentru Europa de Sud-Est;
(c)
să mențină contacte strânse cu toți participanții și statele, organizațiile și instituțiile care contribuie la Pactul de Stabilitate, precum și cu inițiativele și organizațiile regionale relevante în vederea stimulării cooperării regionale și creșterii participării regionale;
(d)
să coopereze strâns cu toate instituțiile Uniunii Europene și cu statele membre pentru a promova rolul Uniunii Europene în cadrul Pactului de Stabilitate, în conformitate cu punctele 18, 19 și 20 din documentul privind Pactul de Stabilitate și să asigure complementaritatea dintre lucrările Pactului de Stabilitate și Procesul de Stabilizare și Asociere;
(e)
să aibă întâlniri regulate și comune, după caz, cu președinții meselor de lucru pentru a asigura o coordonare strategică generală și să exercite funcțiile de secretariat al Mesei Regionale pentru Europa de Sud-Est și al comisiilor acesteia;
(f)
să stabilească, pe baza unei liste convenite în prealabil și prin consultare cu participanții la Pactul de Stabilitate, acțiunile prioritare care trebuie puse în aplicare prin Pactul de Stabilitate în anul 2006 și să treacă în revistă metodele de lucru și structurile Pactului de Stabilitate, asigurând coerența și utilizarea eficientă a resurselor.
Articolul 4
Coordonatorul special încheie un acord de finanțare cu Comisia.
Articolul 5
Activitățile coordonatorului special sunt coordonate cu cele ale secretarului general al Consiliului/înaltului reprezentant pentru PESC, ale președinției Consiliului și Comisiei, în special în cadrul Comitetului consultativ informal. Pe teren, se menține o legătură strânsă cu președinția Consiliului, Comisia, șefii misiunilor din statele membre, reprezentanții speciali ai Uniunii Europene, precum și cu Oficiul Înaltului Reprezentant în Bosnia și Herțegovina și Administrația Civilă a Organizației Națiunilor Unite în Kosovo.
Articolul 6
Coordonatorul special prezintă rapoarte, după caz, Consiliului și Comisiei. Acesta va continua să informeze cu regularitate Parlamentul European cu privire la activitățile sale.
Articolul 7
Prezenta decizie produce efecte în ziua următoare datei publicării în Jurnalul Oficial al Uniunii Europene.
Aceasta se aplică între 1 ianuarie 2006 și 31 decembrie 2006.
Adoptată la Bruxelles, 12 decembrie 2005.